Busteper

Busteper (tysk Der Struwwelpeter) er en tysk barnebokklassiker skrevet av Heinrich Hoffmann i 1844. Boka inneholder en samling barnevers som skal lære barn hvor dårlig det går den som ikke oppfører seg ordentlig. Boka har blitt lest i flere generasjoner, ikke minst på grunn av sin groteske humor.


== Bakgrunn og innhold ==
Barnelegen og psykiateren Heinrich Hoffmann (1809-1894) skreiv ei rekke bøker, blant annet flere diktsamlinger, men er i dag først og fremst kjent for Der Struwwelpeter oder lustige Geschichten und drollige Bilder. Den ble opprinnelig skrevet som en julegave til forfatterens tre år gamle sønn Carl i 1844, og utgitt under tittelen Lustigen Geschichten und drollige Bilder für Kinder von 3-6 Jahren året etter. Forfatteren stod selv for tegningene. Boka ble imidlertid revidert med nye illustrasjoner og historier i 1858, en versjon som de fleste seinere utgavene bygger på. 
Busteper inneholder ti småhistorier med talende illustrasjoner som viser hvordan det går med ulydige barn. Innholdet blir fortalt på rim og er uvanlig direkte og brutalt. Boka ble tidlig svært populær, og den har kommet i flere hundre opplag på en mengde språk, blant annet som Den store Bastian eller Vær lydig på dansk i 1847 og på svensk i 1849. Første norske utgave av boka kom i 1862 under tittelen Buste-Per, eller Morsomme smaafortællinger og pudsige billeder for børn i enhver alder, mens det i 1920 kom en oversettelse fra Sofie Voss. I 1997 ble den utgitt med ny oversettelse av Gerda Moter Erichsen som Busteper, eller Morsomme fortellinger og pussige bilder. Boka har også vært dramatisert i Norge.
Busteper har inspirert en rekke forfattere og fått flere etterlikninger og kommentarer i andre bøker.  


== Ti historier ==

Struwwelpeter («Busteper») forteller om en gutt som ikke steller hår og negler og derfor blir upopulær.
Die Geschichte vom bösen Friederich («Historien om slemme Frederik») forteller om en gutt som plager og pisker mennesker og dyr, men blir bitt av en hund. Gutten blir skadd  og må ligge til sengs mens hunden eter pølsa han skulle hatt.
Die gar traurige Geschichte mit dem Feuerzeug («Den triste historien om fyrstikkene») forteller om ei jente som leker med fyrstikker og brenner ihjel.
Die Geschichte von den schwarzen Buben («Historien om de svarte guttene») forteller om Nikolas, en høy mann med skjegg, som fanger tre gutter som erter en «neger». Nikolas dypper guttene i blekk som dermed blir svartere enn han de ertet.
Die Geschichte von dem wilden Jäger («Historien om den ville jegeren») forteller om en hare som stjeler brillene og geværet til en jeger og skyter etter ham. I  kaoset som følger, brenner hareungen seg på varm kaffe som ei kone mister. Dette er den eneste historien i boka som ikke handler om menneskebarn.
Die Geschichte vom Daumenlutscher («Historien om tommelsugeren») forteller om ei mor som advarer sønnen mot å suge på tommelen. Da mora går ut, gjør han det likevel, og skredderen kommer med en veldig saks og klipper begge tomlene av.
Die Geschichte vom Suppen-Kaspar («Historien om Suppekaspar») forteller om den trassige og kresne Kaspar som ikke vil spise suppa si og derfor svinner hen og dør i løpet av fem dager.
Die Geschichte vom Zappel-Philipp («Historien om Sprelle-Fillip») forteller om en gutt som ikke klarer å sitte stille ved matbordet, er uheldig og til foreldrenes fortvilelse trekker duken og all maten ned på gulvet.
Die Geschichte von Hans Guck-in-die-Luft («Historien om Hans som bare kikker opp i lufta») forteller om en gutt som har den uvanen å ikke se hvor han går. En dag faller han i vannet. Gutten blir redda, men skoleveska driver bort.
Die Geschichte vom fliegenden Robert («Historien om den flyvende Robert») forteller om en gutt som går ut i stormen. Vinden tar tak i paraplyen hans, løfter gutten i været og sender ham vekk til en uviss skjebne.Galleriet under viser alle sidene fra den reviderte, tyske utgaven av Busteper fra 1858 (400. opplag fra 1917). Illustrasjonene er xylografier av reintegna varianter av forfatterens opprinnelige tegninger.

		
		
		
		
		
		
		
		
		
		
		
		
		
		
		
		
		
		
		
		
		
		
		
		
		


== Etterlikninger og parodier ==

Den populære barneboka har kommet i en lang rekke utgaver med nytegnede illustrasjoner. Boka har også inspirert til en mengde selvstendige versjoner og oppfølgere. Det gjelder såvel nye bøker om skikkelige og uskikkelige unger som satiriske parodier. Galleriet under viser et lite utvalg.

		
		
		
		
		
		


== Musikal ==
I 1998 ble musikalen Shockheaded Peter uroppført i Leeds og deretter i London. Musikalen er en mørkere versjon av Heinrich Hoffmanns barnebok. Det norske teatret satte opp denne musikalen i 2013, og oppsetningen vant både Heddaprisen og Komiprisen 2014.


== Referanser ==


== Eksterne lenker ==
(en) Struwwelpeter – kategori av bilder, video eller lyd på Commons 
(en) Struwwelpeter – galleri av bilder, video eller lyd på Commons 
Buste-Peer : eller morsomme Smaafortællinger og pudsige Billeder for Børn i enhver Alder (1863) hos Nasjonalbiblioteket.
Busteper, eller Morsomme fortellinger og pussige bilder (1997) hos Nasjonalbiblioteket.
Heinrich Hoffmann-museet i Frankfurt (på tysk)
Teksteksempler på dansk Arkivert 23. desember 2016 hos Wayback Machine.